Jabarkan Angowuloa Niha Samati dari Gereja dalam bahasa nias

I'otarai ginötö ndra nihafaö Yesu irugi ndröfi 1054 tola taŵa'ö ha sambua Gereja Niha Keriso, heŵa'e ba ginötö andre so tölu (ba furinia tobali lima) nifotöi patriarkat nidönia'ö Paus si dadao ba Roma. Si lima patriarkat andrö ya'ia Roma, Antiokhia, Alexandria, Konstantinopel ba Yerusalem.

Ba hiza me 1054 aboto Gereja Niha Keriso tobali dombua: iröi Gereja Katolik patriarkat Konstatinopel si tobali nifotöi Gereja Ortodoks.

Aefa Konsili Trente (1545-1563) aboto zui Gereja me iröi Gereja Katolik Martin Luther, samörötaigöi wamahaö si to'ölö latötöi ba li Indonesia ajaran pembenaran me 1517. Moroi ba da'ö oi tumbu ngawa-ngawalö Gereja sasese latötöi Gereja Protestan: solo'ö wamahaö Martin Luther lafotöi Gereja Lutheran, solo'ö khö Yohanes Kalvin lafotöi Gereja Kalvinisme (oya ngawalönia). Furi da'ö oi tebörögö oya Gereja tanö bö'ö simane Gereja Metodis, Gereja Bala Keselamatan, Gereja Presbiterian, btn.

Gereja Katolik: Gereja nifatohu moroi ba ginötö ndra nifahaö Yesu. Högö khönia latötöi Paus ba no tobali fangali Wetero irugi ma'ökhö. Dadaoma Paus so ba Vatikan, Roma, nahia heza irugi Fetero irege mate ia. Khönia tefaböbö 2.248 Keuskupan ba zi sagörö ulidanö (Oktober 2021) ba 1.359.612.000 niha Katolik.

Gereja Ortodoks: Gereja si tobali amatohula patriarkat Konstantinopel me fabali ia moroi ba Gereja Katolik me 1054. Lö högö Gereja Ortodoks, heŵa'ae tetema'ö bakha ba Gereja Ortodoks wa sondrönia'ö Partiarkat Konstatinopel tobali si föföna ba gotalua zi fagölö (li Latin primus inter pares). So mato 220 juta niha Keriso si tefaböbö ba Gereja Ortodoks. So ira abölö oya ba Rusia, Ukraine, Romania, Yunani, Belarusia, Serbia, Bulgaria, Moldova, Georgia, Makedonia Utara, Siprus ba Montenegro. So sa niha Ortodoks ba negara bö'ö ba hiza lö ato ira.

Gereja Lutheran: Gereja Lutheran no angowuloa fefu ngawalö Gereja si tumbu moroi ba tradisi Lutheran nibörötaigö Martin Luther. Börö me tenga ha sambua Gereja ia börö da'ö lö göi sambua högönia. Si so khönia rafe ndra sondrönia'ö fefu ngawalö Gereja no mege nifotöi Federasi Lutheran si sagörö ulidanö ma LWF (The Lutheran World Federation). Ba Indonesia Gereja si tefaböbö ba LWF ya'ia da'ö Gereja BNKP, Gereja AMIN awö Gereja ONKP si so ba Danö Niha, Gereja HKBP (Batak), GKPI, btn.

Gereja Anglikan: Gereja Anglikan no Gereja si tumbu ba Inggris, me ifabali Gereja Inggris moroi ba Gerja Katolik razo Henry VIII me 1534. Ifalua da'ö razo Henry börö me lö itehegö khönia Paus Klemens VII fabali ia moroi khö ndrongania Catherine of Aragon. Högö Gereja Anglikan no razo Inggris, heŵa'ae sondrönia'ö sindruhu no Uskup Agung Canterbury. So 85 juta niha Anglikan ba zi sagörö ulidanö, töra-töra ba fefu negara heza mamatörö Inggris ba zi lalö.